દક્ષિણ મુંબઈમાં આવેલી સસૂન ગોદી (સસૂન ડોક) ૧૪૨ વર્ષ જૂની છે. આ વિસ્તારમાં મોટે ભાગે માછીમાર-કોળી સમુદાયના લોકો રહે છે. આ વિસ્તારને કલાત્મક રીતે સજાવવા માટે અને આ વિસ્તાર પ્રતિ સ્થાનિક માછીમારો તેમજ અન્ય શહેરીજનોનો દ્રષ્ટિકોણ બદલવાના પ્રયાસરૂપે કલાક્ષેત્રની જાણીતી સંસ્થા સ્ટાર્ટ ઈન્ડિયાએ અહીં એક અનોખા કલા પ્રદર્શનનું આયોજન કર્યું છે. ‘સસૂન ડોક આર્ટ પ્રોજેક્ટ’ નામનું આ પ્રદર્શન ૧૧ નવેમ્બરના શનિવારથી શરૂ થયું છે અને ૩૦ ડિસેમ્બર સુધી ચાલવાનું છે.